**Omatoimista pilvipalvelun turvallisuusarviointia**

Pilvipalveluiden alati lisääntyvä käyttö yhdistettynä monipuolistuviin tuotantomalleihin, joilla palveluita kyetään asiakkaille tarjoamaan, on luonut tilausta tietoturvallisuuden ja saatavuuden arvioinnille pilvipalveluiden yhteydessä. Teknisiin hyökkäysmenetelmiin perustuvien salasanavuotojen ja esimerkiksi inhimillisten virheiden johdosta saavuttamattomiin joutuneiden palveluiden käsittely julkisuudessa vahvistaa tämän tarpeen ja viimeistään edellä mainitun kaltaiset uutiset iltapäivälehdistössä luovat useammallekin yritykselle painetta arvioida omaa toimintaansa pilvipalveluiden yhteydessä. Jyväskylän Ammattikorkeakoulun opiskelijat tietoturva-asiantuntija Pinja Koskinen sekä tietoliikenneasiantuntija Vesa Simola laativat opinnäytetyönään itsearviointilomakkeen edellä mainittuun tarpeeseen.

Itsearviointilomakkeessa nostetaan esiin perusteluineen seitsemäntoista pilvipalveluiden eri tuotantomalleihin, vastuunjakoon, muutoksenhallintaan sekä tekniseen turvallisuuteen ja saatavuuteen liittyvää seikkaa, joista pilvipalvelun käyttäjäorganisaation tulisi olla kiinnostunut. Vaikka lomakkeen painopiste onkin teknisissä vaatimuksissa ei hallinnollista puolta ole kuitenkaan unohdettu. Päinvastoin, riskienhallinta sekä organisaation kokonaisvaltainen sitoutuminen koettiin erityisen keskeiseksi teknisten vaatimusten täyttymisen edellyttämän resursoinnin varmistamiseksi niin asiakasorganisaatiossa kuin palveluntarjoajankin puolella. Lomakkeessa on kiinnitetty erityisesti huomiota muutostilanteisiin pilvipalvelun elinkaaren aikana, esimerkkinä sovellusten sekä tietoaineistojen siirrettävyys ympäristöstä toiseen eri palveluntarjoajien välillä. Opinnäytetyössä luotua itsearviointilomaketta voi näin ollen soveltaa myös palveluntarjoajaa valittaessa, tai uutta sopimusta neuvoteltaessa.

Koskinen sekä Simola käyttivät lomakkeen sisällön taustamateriaaleina erityisesti pilvipalveluiden auditointiin liittyviä aineistoja sekä tunnettua kansallista kriteeristöä. Mainittujen lähteiden lisäksi työssä on myös sovellettu muilta teollisuudenaloilta oleelliseksi tulkittua kirjallisuutta sekä dokumentoituja parhaita käytänteitä, jotka toimivat yhtä lailla pilvipalveluiden kuin ydinvoimalaitoksienkin hallinnassa.

Lisätiedot

Vesa Simola, Tietotekniikan tutkinto-ohjelma, Insinööri ylempi AMK, Jyväskylän ammattikorkeakoulu, vsimolach@gmail.com.

Opinnäytetyön ohjaajat:

Saharinen, Karo

Kokkonen, Tero